32003R1176
L 164/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1176/2003 НА КОМИСИЯТА
от 1 юли 2003 година
за изменение на Регламент (EО) № 1019/2002 относно стандартите за търговия с маслиново масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 136/66/EИО на Съвета от 22 септември 1966 г. относно създаване на обща организация на пазара на масла и мазнини (1), последно изменен с Регламент (EО) № 1513/2001 (2), и по-специално член 35a от него,
като има предвид, че:
(1)
Член 12, параграф 2 от Регламент (EО) № 1019/2002 на Комисията (3), изменен с Регламент (EО) № 1964/2002 (4), определя, че с изключение на членове 2, 3, 5 и 6, които трябва да влязат в сила от 1 ноември 2003 г., регламентът влиза в сила на 1 ноември 2002 г., с изключение в случаите на продукти, които са произведени законно и се търгуват в Европейската общност или са внесени законно в Европейската общност и пуснати в свободно движение преди 1 ноември 2003 г., които могат да бъдат продавани до изчерпване на наличностите.
(2)
Съгласно член 5, буква в) от Регламент (EО) № 1019/2002 само положителните признаци, изброени в приложение XII към Регламент (EИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (5), последно изменен с Регламент (EО) № 796/2002 (6), могат да бъдат използвани. Въпреки това, поради много малкия брой органолептични свойства, посочени във въпросното приложение, икономическите субекти срещат затруднения при описване на органолептичните свойства върху етикетите на техните масла.
(3)
Тъй като понастоящем не съществува обективен метод за проверка на някои органолептични характеристики, които в голяма степен увеличават вкусовите качества, аромата и цвета на необработеното маслиново масло virgin, такива свойства не могат да се появят на етикетите. Нещо повече, положителните органолептични свойства, изведени в списък в приложение XII от Регламент (EИО) № 2568/91, не могат да покрият целия диапазон от сортове маслини или вкусове на необработени маслинови масла virgin.
(4)
С оглед факта, че проучванията на нови органолептични методи за оценка, целящи разширяване обхвата на положителните характеристики на необработените маслинови масла virgin, са все още в ход и за да се предостави достатъчно време на организациите, отговарящи за развитието на нови, по-подробни методи, датата, на която член 5, буква в) от Регламент (EО) № 1019/2002 трябва да влезе в сила, следва да бъде отложена с една година.
(5)
Регламент (EО) № 1019/2002 следва съответно да бъде изменен.
(6)
Мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Член 12, параграф 2 от Регламент (EО) № 1019/2002 се заменя със следното:
„2. Той влиза в сила от 1 ноември 2002 г.
Членове 2 и 3, член 5, букви a), б) и г) и член 6 влизат в сила от 1 ноември 2003 г.
Член 5, буква в) влиза в сила от 1 ноември 2004 г.
Член 11 влиза в сила от 1 юли 2002 г.
Въпреки това продукти, които са произведени законно и се търгуват в Общността или са внесени в Общността законно и са пуснати в свободно движение преди 1 ноември 2003 г., могат да бъдат търгувани до изчерпване на наличностите.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 юли 2003 година.